Samuli Vauramo

Samuli Vauramo (s. 22. lokakuuta 1981 Vantaa) on suomalainen näyttelijä. Hän teki läpimurtonsa Tyttö sinä olet tähti -elokuvan miespääosassa. Hän on näytellyt suomalaisissa ja kansainvälisissä elokuva- ja tv-sarjatuotannoissa.

 Elämäkerta 

Vauramo kouluttautui näyttelijäksi Teatterikorkeakoulussa, josta hän valmistui teatteritaiteen maisteriksi keväällä 2005. Hän on opiskellut lisäksi elokuvanäyttelemistä Los Angelesissa. Vuoden 2006 alusta vuoden 2007 alkuun hänellä oli kiinnitys Kotkan kaupunginteatteriin. Ensimmäinen näytelmä, jossa hän Kotkassa esiintyi, oli Tuomo Aitan ohjaama Aleksis Kiven Nummisuutarit, jossa hän esitti Mikko Vilkastusta. Muita näytelmiä, joissa Vauramo Kotkassa näytteli, olivat Johanna Freundlichin ohjaamat Eurooppa (David Greigin näytelmä) ja Brand (Henrik Ibsenin näytelmä), jossa hän esiintyi nimiroolissa, ja Kari Arffmanin ohjaama Veriveljet (Willy Russellin musikaali).

Elokuvan puolella Vauramo nähtiin ensimmäistä kertaa Aki Kaurismäen ohjaamassa elokuvassa Mies vailla menneisyyttä (2002), jossa hän toimi avustajana. Ensimmäisen ison roolinsa hän teki Dome Karukosken ohjaamassa elokuvassa Tyttö sinä olet tähti, joka sai ensi-iltansa lokakuussa 2005. Vauramo sai roolistaan rap-muusikko Sunena Jussi-ehdokkuuden kategoriassa paras miespääosa.

Seuraavan elokuvaroolinsa hän teki Markku Pölösen ohjaamassa elokuvassa Lieksa!, joka sai ensi-iltansa syyskuussa 2007. Muita suomalaiselokuvia, joissa Vauramo on näytellyt, ovat muun muassa Aku Louhimiehen Käsky, joka ilmestyi vuonna 2008, ja Marko Mäkilaakson War of the Dead, joka kuvattiin vuonna 2007, ja joka sai Suomen ensi-iltansa vuonna 2012. Television puolella Vauramo on nähty pienissä rooleissa sarjoissa Sairaskertomuksia (2004) ja Rikospoliisi ei laula (2006), Vesa Suomisen roolissa sarjassa Uutishuone (2009) sekä Nils Grönholmin roolissa Tapio Piiraisen ohjaamassa televisioelokuvassa Bodomin legenda.Uutishuone-televisiosarjan henkilöt Yleisradion verkkosivuilla Viitattu 14.11.2009. Arkistolinkki, arkistoitu 27.2.2009. Hän esiintyy myös Irinan ja Maija Vilkkumaan musiikkivideolla ”Kunnon syy” vuodelta 2010. 

Vauramo oli vuonna 2009 yksi kymmenestä European Film Promotionin Shooting Stars -näyttelijästä. Hän on näytellyt suomalaiselokuvien ja -sarjojen lisäksi myös kansainvälisissä tuotannoissa. Vauramo näyttelee pientä roolia, ruotsalaista palkkamurhaajaa, elokuvassa The American (2010), jonka pääosaa esittää George Clooney, ja lisäksi hän on pääosassa itävaltalais-amerikkalaisessa elokuvassa. Autumn Blood -niminen elokuva on kuvattu Itävallassa, ja se kertoo ankaran isän varjossa kasvaneesta nuoresta metsästäjästä. Vauramon lisäksi elokuvassa nähdään muun muassa Peter Stormare, Sophie Lowe ja Gustaf Skarsgård. Elokuvan on ohjannut Markus Blunder, ja sen maailmanensi-ilta oli syyskuussa 2013 Oldenburgin kansainvälisillä elokuvafestivaaleilla. Hän on näytellyt myös Bryan Singerin tuottamassa, vuonna 2011 kuvatussa nettisarjassa H+, jossa hänellä on suomalaissyntyisen Topi Kuuselan rooli. 

Vauramo näyttelee uudessa, vuoden 2017 versiossa Tuntemattomasta sotilaasta luutnantti Lammion roolin. Hänellä on rooli myös kotimaisessa elokuvassa
Kääntöpiste, joka sai ensi-iltansa maaliskuussa 2018.

Vuonna 2024 julkaistussa Tony Heinon Routa -elokuvassa Vauramo näyttelee toista pääosaa Jouko Aholan kanssa. Vauramo on elokuvassa "Mikael Wittberg", joka on kansainvälisen teknologiayrityksen kehitysjohtaja. Elokuvan tarinassa hän koittaa estää yrityskaappauksen. 

 Yksityiselämä 
Vauramon isä on työskennellyt insinööritoimistossa ja äiti yrittäjänä. Vauramo kävi Martinlaakson lukiota Vantaalla.

Vauramo avioitui 2010-vuoden lopulla yhdysvaltalaisen Brittnie Jonesin kanssa, joka on työskennellyt muodin ja markkinoinnin parissa. He asuvat Los Angelesissa, jossa heillä on yhteinen House of Jonesy -niminen kykyjenhallinta- ja tuotantoyhtiö.

 Lähteet 

 Aiheesta muualla 



Luokka:Vuonna 1981 syntyneet
Luokka:Suomalaiset näyttelijät
Luokka:Elävät henkilöt